**Møte:** UNINETT Sigma2 AS styremøte 1/20

**Dato:** Tirsdag 28. januar, kl. 09.00 – 11.30

**Sted:** Video-konferanse

**Referent:** Vigdis Guldseth

**Deltakere:**

Tom Røtting UNINETT AS

Kenneth Ruud UiT Norges arktiske universitet

Øyvind Hennestad SINTEF

Terese Løvås NTNU (til kl. 10.15)

Morten Dæhlen UiO

Vigdis Guldseth UNINETT Sigma2 AS

Gunnar Bøe UNINETT Sigma2 AS

Stein Inge Knarbakk UNINETT Sigma2 AS

**Forfall:**

Nathalie Reuter UiB

**Saksliste:**

Sak 01/20 Godkjenning av dagsorden   
Sak 02/20 Godkjenning av referat

Sak 03/20 Habilitet

Sak 04/20 Budsjett 2020

Sak 05/20 Prosess for utvelgelse av potensielle datasenter-leverandører

Sak 06/20 Status forhandlinger

Sak 07/20 Aktivitetsrapport

Sak 08/20 Eventuelt

**Referat**

**Sak 01/20: Godkjenning av dagsorden**

**Vedtak:**    
*Styret godkjenner dagsordenen.*

**Sak 02/20: Godkjenning av referat**

Administrasjonen informerte om at selskapet fra 2020 vil innføre løsning for elektronisk signering av styreprotokoller.

**Vedtak:**   
*Styret godkjenner referatet fra styremøtet 5/19. Terese Løvås og Tom Røtting ble valgt til å signere protokollen.*

**Sak 03/20:** **Habilitet**

**Vedtak:**

*Ingen av styrets medlemmer erklærte seg inhabile i noen av styrets saker.*

*Daglig leder informerte at sak «06/20 Status forhandlinger» ville referere til møter og dialog med SINTEF, men at Øyvind Hennestad ikke må erklære seg inhabil av den grunn.*

**Sak 04/20: Budsjett 2020**

Gunnar Bøe presenterte utkastet til budsjett for 2020.

Han presenterte også *Ressursoversikt*, som informerer om ressursene Sigma2 kjøper fra universitetene og antall ansatte som per definisjon inngår i Metasenteret (29 hele stillinger fordelt på ca. 45 personer). Informasjonen var basert på 2. tertial, med projeksjon for resten av året. Det ble opplyst om at det kan være behov for inntil 4 nye stillinger i Metasenteret relatert til forberedelse av applikasjoner for kjøring på GPU-er på LUMI-maskinen i Finland.

*Fra styrets diskusjon:*

Styret stilte spørsmål ved om Sigma2s inntekter fra internasjonale prosjekter påvirker UH-sektorens tilfang av EU-midler? I sitt tilsvar trakk Bøe frem en parallell problemstilling fra instituttsektoren, hvor Forskningsrådet har etablert en kompensasjonsordning (STIM). Ved å innhente informasjon om prosjektenes bevilgning fra EUs databaser kan Forskningsrådet kompensere for differensen mellom bevilgning og prosjektenes faktiske kostnader. Styret ba administrasjonen undersøke med Kunnskapsdepartementet hvordan mekanismene for belønningsmidler for EU-prosjekter til i UH-sektoren fungerer.

Styret spurte videre om forklaring på differensen på utgiftene i 2020 til postene knyttet til HPC, TSD og internasjonale prosjekter, sammenlignet med fjoråret. Forskjellen skyldes nødvendige oppgraderinger på lagringsanlegget, samt planlagte oppgraderinger av tjenesteplattformen, for å øke kapasiteten i takt med etterspørsel. Videre forklaring er at selskapets opprinnelige plan var installasjon på Betzy i 2019, men at den er litt forsinket.

Det var enighet i styret om at hovedutfordringen i 2020-budsjettet i større grad omhandler tilgjengelige person-ressurser, både i Metasenteret og i Sigma2, snarere enn selskapets økonomiske stilling.

Det ble foreslått at posten for Infrastruktur splittes opp slik at spesifikke bevilgninger fra Forskningsrådets utlysninger fremstilles i separate poster. Dette er forklart i tabellen nedenfor.



**Vedtak**:   
*Styret godkjenner budsjettet for 2020.*

*Styret ber administrasjonen undersøke med Kunnskapsdepartementet i hvilken grad det er rom for at uttelling for EU-midler gis der pengene i praksis settes i drift, og ikke hos den som er formell kontraktspartner hos EU.*

**Sak 05/20: Prosess for utvelgelse av potensielle datasenter-leverandører**

Stein Inge Knarbakk redegjorde for sakens bakgrunn basert på fremlagte saksnotat.

I forbindelse med prosjektet Anskaffelser 2020 (E‐INFRA 2018) vil det være behov for å gjennomføre en ny prosess for anskaffelse av datasentertjenester (Housing).

Administrasjonen har identifisert to eksterne konsulentselskap som kan være aktuelle i prosessen med å anskaffe datasentertjenester, herunder Numerical Algorithms Group (Storbritannia) og Red Oak (USA). Man har i tillegg forespurt alle fire partneruniversitet om det er aktuelt for dem å stille som leverandør i en sådan anskaffelsesprosess.

Knarbakk pekte på fordeler og ulemper ved begge typer leverandør-løsninger. Han opplyste om at hvis både eksterne og interne leverandører deltar i datasenter-konkurransen, vil det øke kompleksiteten av anbudsprosess.

*Fra styrets diskusjon:*

Styret pekte på viktigheten av at et eventuelt eksternt konsulentselskap har tilstrekkelig innsikt i akademisk sektor og innehar nødvendig forskningsbasert HPC-kompetanse. Knarbakk bekreftet at dette var tilfelle for de to konsulentselskapene referert til over.

Et av hovedmålene ved etableringen av Sigma2 var å bygge opp kompetanse på å gjennomføre anbudsprosesser, i dette inngår også konkurranse om å levere datasenter-tjenester. Det er derfor viktig for denne prosessen at man får tydelige avklaringer på at det faktisk eksisterer miljøer i sektoren med tilstrekkelig kompetanse på dette området, og som kan levere tjenester i tråd med Sigma2s kravspesifikasjon. Styret ba derfor administrasjonen fortsette dialogen med universitetene for å avklare hvem som fremstår som reelle leverandører, herunder få innsikt i konkrete planer for fremtidige investeringer, samt sikre at universitetene er seg bevisst hva det innebærer å være leverandør av datasentertjenester over tid.

Dersom et av universitetene blir valgt til å levere datasenter-tjenester for Sigma2 er det viktig at selskapet får forsikringer om at universitetet er villig til å foreta de investeringer som faktisk er nødvendig for å møte fremtidens datasenter-behov. Det må særlig legges vekt på nødvendigheten av inn- og utfasingsstrategi for nye maskiner. I tillegg er det av avgjørende betydning at datasenteret faktisk er tilgjengelig når Sigma2 har behov for tjenesten. Et tredje argument er at Sigma2 ikke kan være universitetets eneste kunde for å sikre bærekraftig leveranse.

**Vedtak:**

*Styret ber administrasjonen fortsette arbeidet med å forberede bruk av eksternt konsulentselskap i prosessen med å anskaffe datasentertjenester. I parallell til dette ber styret om at administrasjonen også avklarer om interne leverandører ønsker å delta i datasenter-konkurransen.*

*Styret ber administrasjonen fremlegge saken, med oppdatert informasjon, på senere styremøte.*

**Sak 06/20: Status forhandlinger**

Gunnar Bøe presenterte saken. Presentasjonen er tidligere sendt på epost til styret.

Sigma2 har levert inn oppdatert søknad (E-INFRA 2018) til Forskningsrådet. Det endelige beløpet består av 200 MNOK fra opprinnelig tildeling, med et tillegg på 137 millioner kroner.

Når det gjelder arbeidet med å etablere en ny samarbeidsavtale med universitetene har administrasjonen gjennomført møter med NTNU og UiB. Universitetene har frist til slutten av januar for å levere innspill til opptrappingsplanen for finansiering av nasjonal e-infrastruktur.

Endelig frist for ferdigstilling av opptrappingsplanen er ved utgangen av mars 2020.

Administrasjonen har også vært i dialog med konsernledelsen i Sintef om mulig partnerskap. I tillegg er NORCE aktuell som ny partner i konsortiet.

*Fra styrets diskusjon:*

En økning i antall partnere kan medføre større kompleksitet knyttet til styringsmodeller og representasjon i styret. Uavhengig av antallet representanter i styret vil det være av betydning å sikre åpenhet rundt selskapets strategi-prosesser, slik at alle nye interessenter erfarer påvirkningsmulighet.

Styret kommenterte også på behovet for et utvidet avtaleverk dersom styringsmodellen endres. Avtaleteknisk kan dette løses med en standardavtale som gjelder for alle partnere, med tilhørende individuelle tilleggsavtaler.

Administrasjonen bør ha som mål å kunne fremlegges forslag til ny samarbeidsavtale i løpet av våren, og styret ba Sigma2 fortsette dialogen med Forskningsrådet om fremtidig finansiering av nasjonal e-infrastruktur

**Vedtak:**

*Styret tar informasjonen til orientering.*

**Sak 07/20: Aktivitetsrapport**

Gunnar Bøe orienterte fra aktivitetsrapporten.

Det ble gitt oppdatert informasjon om Betzy i tråd med den siste tids utvikling. Factory Acceptance Test er godkjent. Når maskinen er på plass på NTNU, starter Site Acceptance Testing, estimert til ca. 1-2 uker, før godkjenningsperioden med pilotkjøringer starter. Administrasjonen forventer å kunne fase inn maskinen i løpet av mai.

**Vedtak:**

*Styret tar informasjonen til orientering.*

**Sak 08/20: Eventuelt**

Ang. styremøte 2/20

*Det ble besluttet å endre neste styremøtet den 11. mars til et fysisk møte i stedet for videomøte dersom et flertall av styremedlemmene kan delta. Møtested blir Radisson Blu, Gardermoen. Møtetiden berammes fra klokken 09.00 – 15.00.*